7.2.2023
FI
Euroopan unionin virallinen lehti
C 47/127 Keskiviikko 6. heinäkuuta 2022
58. antaa tunnustusta kulttuuri- ja nuorisoalan aloitteille, kuten vuosittaiselle rajatylittävälle ”Mirëdita, dobar dan!” -taidefestivaalille, joka edistää Kosovon ja Serbian taiteilijoiden ja aktivistien välistä yhteistyötä; kannustaa Kosovon ja Serbian viranomaisia, myös paikallisviranomaisia, kehittämään edelleen tällaisia myönteisiä aloitteita ja käyttämään kulttuuriperintöä keinona yhdistää eri yhteisöjä; kannustaa perustamaan monikansallisen ja monikielisen julkisen yleisradioyhtiön, joka edistäisi rauhaa ja sovintoa Länsi-Balkanin valtioiden välillä ARTE-kanavan esimerkin mukaisesti; 59. kehottaa EU:ta vahvistamaan edelleen ulkopolitiikkaa ja turvallisuusyhteistyötä, julkista diplomatiaa ja kansainvälisiä kumppanuuksia sovinnon edistämiseksi; pitää myönteisenä EU:n liittolaisten uudistettua sitoutumista ja erityisesti Yhdysvaltojen, Yhdistyneen kuningaskunnan ja Saksan erityislähettiläiden nimittämistä Länsi-Balkanille; kehottaa niitä tekemään tiivistä yhteistyötä ja koordinoimaan toimintaansa EU:n erityislähettilään kanssa, jotta voidaan vahvistaa vipuvaikutusta ja tarjota johdonmukaista neuvontaa ja tukea; 60. tunnustaa KFOR-joukkojen ja osallistuvien valtioiden merkittävän panoksen kaikkien Kosovon kansalaisten turvallisen ja varman ympäristön rakentamisessa ja ylläpitämisessä sekä Länsi-Balkanin euroatlanttisen yhdentymisen helpottamisessa; muistuttaa KFOR-joukkojen merkityksestä Kosovon turvallisuusjoukkojen jatkuvalle kehittämiselle tarjoamalla neuvontaa, koulutusta ja valmiuksien kehittämistä; 61. kehottaa komissiota ja EU:n Kosovon edustustoa tehostamaan toimiaan EU:n ja Kosovon tiiviimmän kumppanuuden roolin, toimien ja etujen näkyvyyden lisäämiseksi ja edistämiseksi;
Sosioekonomiset uudistukset 62. panee tyytyväisenä merkille Kosovon talouskasvun myönteisen kehityksen; suhtautuu myönteisesti siihen, että Kosovo hyötyy myös EU:n digitaalisista sisämarkkinoista, kun otetaan huomioon digitalisaation suuri potentiaali Kosovon talouden kehittämisessä; 63. suhtautuu myönteisesti hallituksen toimiin epävirallisen talouden supistamiseksi; pitää kuitenkin valitettavana, että Kosovon suuri epävirallinen talous estää edelleen sen yksityisen sektorin kehittymistä; panee merkille, että on olemassa strategia ja vastaava toimintasuunnitelma, joilla puututaan epävirallisen talouden taustalla oleviin syihin, mutta kehottaa tehostamaan täytäntöönpanoa; panee merkille, että henkilökohtaisina rahalähetyksinä saapuvien varojen osuus Kosovon BKT:stä on suuri; 64. kiittää Kosovoa covid-19-pandemian onnistuneesta hallinnasta rokotusprosessi mukaan luettuna; panee merkille, että Kosovo on hankkinut vain EU:n, Yhdistyneen kuningaskunnan ja Yhdysvaltojen tuottamia ja sertifioimia covid-19-rokotteita ja että työ etenee, jotta Kosovo täyttäisi EU:n digitaalisen koronatodistuksen vaatimukset; 65. suhtautuu myönteisesti hallituksen hätätoimenpiteisiin ja 25 000 uuden työpaikan luomiseen sen elvytyspaketin avulla; korostaa kuitenkin, että apu pandemiasta eniten kärsiville ryhmille oli vähäistä; kannustaa Kosovoa tarjoamaan hyvin kohdennettua ja tilapäistä pandemiaan liittyvää verotukea heikossa asemassa oleville kotitalouksille ja yrityksille; korostaa, että pandemian jälkeinen elpyminen riippuu merkittävästi viranomaisten kyvystä vastata rakenteellisiin haasteisiin ja taloudellisten tukipakettien tehokkaasta täytäntöönpanosta; 66. suhtautuu myönteisesti covid-19-pandemiaan liittyvään makrotaloudelliseen rahoitusapupakettiin, jolla pyritään lieventämään pandemian taloudellisia vaikutuksia ja säilyttämään makrotalouden vakaus, sekä 14,2 miljardin euron käyttöönottoon IPA III -välineestä Länsi-Balkanin kumppaneiden tukemiseksi Euroopan unionin jäsenyysvaatimusten täyttämisessä; 67. korostaa, että sekä perus- että rakenneuudistusten täytäntöönpano on edelleen olennaisen tärkeää talouden elpymisen ja sosiaalisen kehityksen kannalta, koska toimet korruption torjumiseksi, oikeusvaltiotilanteen parantamiseksi, avoimuuden lisäämiseksi ja toimielinten ja työmarkkinaosapuolten vuoropuhelun vahvistamiseksi auttavat myös houkuttelemaan maahan suoria ulkomaisia investointeja; kehottaa Kosovoa jatkamaan lainsäädäntönsä mukauttamista EU:n sisämarkkinasäännöstöön ja kehottaa Kosovon viranomaisia ja komissiota tukemaan edelleen pieniä ja keskisuuria yrityksiä vahvemman ja kestävämmän talouden kehittämiseksi; 68. korostaa, että riittämätön ja epäluotettava sähkönjakelu on yksi Kosovon kilpailukyvyn rajoitteista ja että energiavarmuuden puute aiheuttaa merkittäviä kustannuksia yrityksille ja muodostaa suuren esteen laadukkaiden suorien ulkomaisten investointien houkuttelemiselle; kehottaa Kosovoa tehostamaan toimiaan energiatehokkuuden mahdollisuuk­ sien hyödyntämiseksi;